उत्तर प्रदेश में पुलिस एक के बाद एक एनकाउंटर कर रही है लेकिन बदमाशों के हौसले अब भी बुलंद हैं। ताजी घटना प्रदेश की राजधानी लखनऊ की है। यहां चिनहट इलाके में बदमाशों ने घर में घुसकर लूटपाट की। विरोध करने पर घर के तीन लोगों को गोली मार दी और घर की दो नाबालिग लड़कियों का अपहरण कर लिया।
घटना चिनहट इलाके के उत्तरधूना गांव की है। यहां उमेश चौहान का घर है। उमेश पेशे से गार्ड हैं। उमेश ने बताया कि गुरुवार की रात लगभग साढ़े बारह बजे बदमाशों ने उसके घर पर धावा बोला। 7 के ग्रुप में आए बदमाशों में हर किसी के पास हथियार थे।
घर में हरेक सदस्य को बंदूक की नोक पर रखा और लूटपाट करने लगे। घर के लोगों ने विरोध किया तो उन पर फायरिंग कर दी। उमेश ने बताया कि बदमाशों ने उनकी मां अमरावती, उनकी पत्नी सोनी और पिता दीनानाथ पर गोली चलाई जिससे तीनों घायल हो गए। उन्हें इलाज के लिए अस्पताल में भर्ती कराया गया है।
उमेश ने बताया कि बदमाशों ने घर का सारा सामान लूट लिया। उनका मन इतने पर भी नहीं भरा तो उन्होंने उनकी दोनों नाबालिग बहनों का अपहरण कर लिया। उमेश का आरोप है कि उनकी पत्नी ने पुलिस को कई बार फोन लगाने का प्रयास किया लेकिन फोन नहीं लगा। बदमाशों के जाते ही उमेश थाने पहुंचा और पुलिस को घटना की जानकारी दी।